Sporočilo za javnost
Ljubljana, 7. april 2005

Kulturno društvo Glasbena matica Ljubljana in Slovenski etnografski muzej 
Nov ciklus večerov Naš etnomuzikolog v SEM
 
Slovenski etnografski muzej bo v torek, 12. aprila 2005 ob 19. uri gostil prvega iz niza večerov z naslovom NAŠ ETNOMUZIKOLOG. Osebnost večera bo naš Tržačan Pavle Merkú, skladatelj in slovenist - z vsem srcem pa tudi glasbeni narodopisec. Z njim bo pletel pogovor njegov mladi skladateljski kolega Ambrož Čopi.
 
Iz spoštovanja do slovenske etnomuzikologije in do njenih najpomembnejših nosilcev se je Glasbena matica Ljubljana na pragu svojega novega delovnega obdobja odločila zasnovati ta niz večerov. K tej pobudi je kot gostitelj in prireditelj dogodkov Naš etnomuzikolog pristopil Slovenski etnografski muzej, v okviru katerega deluje poseben kustodiat za duhovno kulturo, za katerega je v SEM odgovoren kustos in muzikolog mag. Igor Cvetko. 
Ti večeri se bodo vrstili večkrat letno skozi nekaj let. Ob izteku niza teh večerov pa načrtujemo tudi izdajo publikacije, v kateri bodo zajeti najlepši utrinki iz teh druženj z etnomuzikologi in etnomuzikologijo.
Etnomuzikologija je veda, ki bdi nad zakladnico naše glasbene duhovne dediščine. Je temelj našega narodnega samozavedanja in naše narodne samozavesti. Natančneje: bdi nad zvenečim delom te zakladnice. 
 
Kakor je tisto, s čimer se etnomuzikolog ukvarja, polno zgoščenega življenja, znajo biti tudi strokovnjakova poklicna doživetja, njegove stiske in radosti, njegova presenečenja in razočaranja, njegova tavanja in dognanja vznemirljiva in pomenljiva za vsakogar, ki mu je do ljudske glasbene dediščine; znajo biti kažipot med skrivnostmi in dragocenostmi te zakladnice.
 
Naslednji večer Naš etnomozikolog bo predvidoma junija meseca in bo posvečen dvema nestorjema slovenskega glasbenega narodopisja. Na njem bo dr. Zmaga Kumer s pomočjo posredovalne tehnike obiskala svojega dolgoletnega najbližjega sodelavca Uroša Kreka. 

Glasbena matica Ljubljana
SEM

 
Kontaktna oseba:
mag. Igor Cvetko, tel.: 01/ 300 87 00
mail: igor.cvetko@etno-muzej.si